./data/phi0474/phi009/phi0474.phi009.perseus-lat2.xml
M. Tullius Cicero
quis igitur hoc homine scientior umquam aut fuit aut esse debuit? qui				e ludo atque e pueritiae disciplinis bello maximo atque acerrimis				hostibus ad patris exercitum atque in militiae disciplinam profectus est, qui				extrema pueritia miles in exercitu summi fuit imperatoris, ineunte adulescentia maximi ipse				exercitus imperator, qui saepius cum hoste conflixit quam quisquam cum inimico				concertavit, plura bella gessit quam ceteri legerunt, pluris provincias confecit				quam alii concupiverunt, cuius adulescentia ad scientiam rei militaris non alienis				praeceptis sed suis imperiis, non offensionibus belli sed victoriis, non stipendiis				sed triumphis est erudita  quod denique genus esse belli				potest in quo illum non exercuerit fortuna rei publicae? civile,				Africanum, Transalpinum, Hispaniense mixtum ex civibus atque ex bellicosissimis nationibus, servile, navale bellum, varia et				diversa genera et bellorum et hostium non solum gesta ab hoc uno sed etiam confecta				nullam rem esse declarant in usu positam militari quae huius viri scientiam fugere possit